送王學士赴京東漕
作者：韋驤
朝代：宋

paragraphs: 重寄屬名卿，除書拜寵榮。
山東移使節，天上動星明。
經畫幾三載，恩威盡列城。
詢求皆疾苦，課入自豐盈。
酣宴咍無取，焦心憫未宏。
孟陽魂已愧，劉晏譽還輕。
報國胸襟壯，紓民術學精。
休風鼓羣吏，高論滿諸生。
詎奮身干進，難排翼傳聲。
褒功形聖詔，易地近王京。
持節將新命，遮車見衆誠。
拳拳思遠託，冉冉即修程。
風颺旌旗活，雲收鼓吹清。
山川開爽氣，草木有餘情。
行健途疑促，吟豪思欲傾。
越吳鈞慕戀，齊魯樂奔迎。
萬里宣材力，中朝倚辦營。
僉諧猶有待，輿議豈能平。
器尚虛兼濟，謀終贊仰成。
宸衷方外藉，安可憶登瀛。